KLASA: 034-12/24-01/20

URBROJ: 711-02-02/06-2024-2

Zagreb, 23. srpnja 2024. g.

**Povjerenstvo za odlučivanje o sukobu interesa** (dalje u tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavak 1. podstavka 2. Zakona o sprječavanju sukoba interesa („Narodne novine“ broj 143/21., 36/24., dalje u tekstu: ZSSI) **u postupku redovite provjere imovinskih kartica obveznika Olega Butkovića, OIB: ……………., potpredsjednika Vlade Republike Hrvatske i ministra u Ministarstvu mora, prometa i infrastrukture**, 23. srpnja 2024., donijelo je sljedeći:

**ZAKLJUČAK**

**Nije utvrđen nesklad, odnosno nerazmjer između prijavljene imovine obveznika Olega Butkovića, potpredsjednika Vlade Republike Hrvatske od 15. srpnja 2022. i ministra u Ministarstvu mora, prometa i infrastrukture od 23. srpnja 2022., u podnesenoj imovinskoj kartici od 23. siječnja 2023. g. i stanja imovine kako proizlazi iz podataka pribavljenih od nadležnih tijela u odnosu na prihode obveznika.**

Obrazloženje

Člankom 3. stavkom 1. podstavkom 4. ZSSI-a je propisano da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici tog zakona.

 Uvidom u Registar obveznika, kojega vodi Povjerenstvo, utvrđeno je da je obveznik Oleg Butković, u relevantnom razdoblju za ovaj predmet, obnašao dužnost potpredsjednika Vlade Republike Hrvatske od 15. srpnja 2022. i ministra u Ministarstvu mora, prometa i infrastrukture od 23. srpnja 2022., a koje dužnosti obnaša i danas.

Slijedom navedenog, Oleg Butković je obvezan, povodom obnašanja navedenih dužnosti u relevantnom razdoblju, postupati sukladno odredbama ZSSI-a.

Člankom 27. ZSSI-a propisano je da redovita provjera podataka iz podnesene imovinske kartice predstavlja provjeru podataka iz članaka 10. do 12. ZSSI koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama ovoga Zakona i podzakonskih propisa donesenih na temelju njega.

Člankom 28. stavkom 1. ZSSI propisano je da će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad odnosno nerazmjer između prijavljene imovine iz podnesene imovinske kartice sukladno člancima 10. do 12. ZSSI i stanja imovine kako proizlazi iz pribavljenih podataka nadležnih tijela iz članka 27. ZSSI. Obveznik je dužan, sukladno odredbi članka 28. stavka 2. ZSSI, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je 13. siječnja 2023. zaprimilo neanonimnu prijavu mogućeg sukoba interesa protiv obveznika Olega Butkovića. U prijavi se u bitnome ukazuje kako obveznik nije u imovinskoj kartici naveo točan iznos primanja koje je ostvario.

Imajući na umu okolnosti prijave, u ovom je predmetu bilo potrebno provesti ciljanu redovitu provjeru prijavljenih podataka u odobrenoj imovinskoj kartici obveznika, koja je relevantna za razdoblje na koje se upućuje u prijavi, a u odnosu na predmet imovine na koji se upućuje u prijavi.

Uvidom u evidencije Povjerenstva utvrđeno je da su za provjeru u ovom postupku relevantna imovinska kartica koju je obveznik Oleg Butković podnio Povjerenstvu 23. siječnja 2023. povodom godišnje obveze podnošenja, odnosno godišnju imovinsku karticu za 2022. g., a koja kartica je bila aktualna u vrijeme prijave.

 Sukladno odredbi članka 11. stavka 5. ZSSI-a obveznici su dužni prijaviti podatke o stečenoj imovini, a koja, između ostalog, obuhvaća i dohodak od nesamostalnog rada, dohodak od samostalne djelatnosti, dohodak od imovine i imovinskih prava, dohodak od kapitala i drugi dohodak, osim primitaka koji predstavljaju naknadu putnih i drugih troškova rada obveznika, partnera ili malodobne djece, sukladno posebnim propisima kojima je uređeno oporezivanje dohodaka.

Sukladno članku 10. stavku 4. ZSSI-a obveznici su dužni jednom godišnje podnijeti imovinsku karticu Povjerenstva do 31. siječnja tekuće godine za prethodnu godinu.

U postupku provjere podataka u dijelu koji se odnosi na primanja na mjesečnoj razini obveznika, Povjerenstvo je izvršilo uvid u imovinsku karticu od 23. siječnja 2023. g. te je utvrdilo da je obveznik u rubrici „Primanja na mjesečnoj razini od druge dužnosti za koju postoji obveza podnošenja imovinske kartice“ naveo iznos od 3.999,60 bruto odnosno iznos od 2.749,22 eura neto. U rubrici „Ostali prihodi“ obveznik je prijavio da takve prihode ne ostvaruje.

Uvidom, na temelju ovlaštenja, u informacijski sustav Porezne uprave, EDIP obrasca, Povjerenstvo je utvrdilo da je obveznik Oleg Butković u 2022. godini ostvario dohodak od nesamostalnog rada – plaću od ministarstva u kojem obnaša dužnost ministra, u neto iznosu od 233.897,55 kuna, odnosno u prosjeku mjesečno 19.491,46 kuna, što bi preračunato u eure bio iznos od 2.586,96 eura neto mjesečno, a koji iznos se ne razlikuje za više od 10% od prijavljenog iznosa.

Iz podataka Porezne uprave ne proizlazi da je obveznik Oleg Butković u 2022. g. ostvarivao prihode iz drugih izvora, a koje bi bio dužan prijaviti u imovinsku karticu.

Slijedom navedenog, iz usporedbe podataka iz provjeravanih imovinskih kartica i podataka prikupljenih od Porezne uprave Ministarstva financija ne bi proizlazio mogući nesklad, odnosno nerazmjer između prijavljene imovine obveznika Olega Butkovića i stanja imovine kako proizlazi iz podataka pribavljenih od nadležnih tijela u odnosu na prihode obveznika.

Zaključno, iz provedene provjere proizlazi kako u relevantnoj imovinskoj kartici, odnosno u prijavljenom imovinskom stanju koje se odnosi na razdoblje iz prijave, nije postojao nesklad niti nerazmjer obveznika Olega Butkovića u vezi navoda iz prijave, stoga nije bilo niti povoda za donošenje zaključka prema članku 28. ZSSI-ja.

Slijedom svega navedenog, Povjerenstvo je donijelo zaključak kao u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

**Dostaviti:**

1. Obveznik Oleg Butković, osobnom dostavom na adresu:

Ministarstvo mora, prometa i infrastrukture, Prisavlje 14, 10 000 Zagreb

1. Pismohrana